O lebădă care a rămas blocată într-un fir de pescuit, pe un lac din localitatea Călineşti, a fost salvată de pompieri, au anunţat duminică reprezentanții Inspectoratului pentru Situaţii de Urgenţă (ISU) Argeş.
Pompierii de la Topoloveni au intervenit în urma unui apel la 112.
"Echipajul de pompieri, ajuns la locul solicitării, a găsit lebăda în apropierea malului, fiind ţinută captivă de aţa în care se înfăşurase bine de tot, cel mai probabil în urma nenumăratelor încercări de a se elibera. Pentru a o scoate de acolo, unul dintre pompieri s-a echipat corespunzător şi a intrat după ea, reuşind să o aducă pe mal, pentru a îndepărta restul de aţă", se precizează într-o postare de pe pagina de Facebook a ISU Argeş.